मडगांव : श्री संस्थान गोकर्ण पर्तगाळी जीवोत्तम मठ परंपरेंतले 23 वे मठाधीश वृंदावनस्थ श्रीमद् विद्याधिराज तीर्थ श्रीपाद वडेर स्वामींचो पयलो पुण्यतिथी महोत्सव 8 ते 10 जुलय मेरेन पर्तगाळच्या केंद्रीय मठांत तरेकवार धर्मीक आनी सांस्कृतीक कार्यावळींनी मनयतले अशी माहिती श्री संस्थान गोकर्ण पर्तगाळी जीवोत्तम मठाचे केंद्रीय मठ समितीचे अध्यक्ष श्रीनिवास धेंपे हांणी दिली.
 वृंदावनस्थ श्रीमद् विद्याधिराज तीर्थ श्रीपाद वडेर स्वामीजी हांचें अर्द शेंकड्यां परस चड काळांतलें समाजीक, धर्मीक, अध्यात्मीक, शिक्षणीक आनी भलायकी मळा वयलें कार्य अतुलनीय आसा. तांचे गुरू वृंदावनस्थ श्रीमद् द्वारकानाथ तीर्थ स्वामीजींनी पूर्वाश्रमीच्या राघवेंद्र आचार्य हांकां 28 फेब्रुवारी 1967 त वडाळा-मुंबयंत स्वीय मठाच्या श्री राम मंदिरांत संन्यास दिक्षा दिली आनी श्री विद्याधिराज तीर्थ अशें नामकरण केलें. त्या उपरांत गुरू स्वामीजींच्या महानिर्वाणा उपरांत 5 एप्रील 1973 ह्या मठ स्थापणूक दिसा श्री विद्याधिराज तीर्थ स्वामीजींचें पर्तगाळ मठांत पिठारोहण जालें. संन्यास दिक्षे उपरांतचीं स वर्सां आनी पीठाचेर आरूढ जाले उपरांतचीं 46 वर्सा अशीं वट्ट 55 वर्सां ह्या मठांतल्या श्री स्वामीजींची उल्लेखनीय कारकीर्द म्हणल्यार मठाच्या इतिहासांतलें भांगरा युग आसलें.
 पीठारोहणा उपरांत तांणी आपले अनुयायी ज्या ज्या सुवातांनी आसात त्या सुवातांनी वचून तांकां संघटीत केले. तांच्यो अडचणी आयकून घेवन तांकां फावो त्यो सुविधा दिल्यो. हिमालयांतल्या बद्रीनाथा पासून गंडकी मेरेन, पश्चिमे कडेन गुजराता पासून दक्षीणेंतल्या रामेश्वरमा मेरेन तांणी भोंवडी केली. अष्टधाम यात्रा, चतुर्धाम यात्रा, मोक्षदायीनी सप्तपुरी यात्रा अश्यो तीर्थयात्रा केल्यो. मठांच्या मंदिरांचे परंपरेंतल्या स्वामीजींच्या समाधींचे जिर्णोध्दार केले. नवे मठ कल्याण मंडप बांदले. तातूंत हिमालयांतल्या बद्रीनाथ, बेळगांव, हुबळी, पर्वरी, मडगांव, येल्लापूर, मंकी, दांडेली, नाशिक, कंडलुर, भद्रावती हांगा नव्या मठाच्यो वास्तू बांदल्यात. मुंबय-पनवेल हांगा सैमीक वाठाराची तीस वर्सां पयलीं उदरगत करून हायस्कूल, हाॅस्पीटल, वृद्धाश्रम आनी देवळां उबारलीं. तशेंच बेळगांव, हुबळी आनी अनंतनगर बंगळूर हांगा विद्यार्थी वसतीनिलय, मंगळूर हांगा पूर्णप्रज्ञ वसतीनिलय वृद्धाश्रम बांदलो. आपल्या समाजा बराबर हेर समाजा खातीर शिक्षणीक संस्थांक अर्थीक मजत केली. तांचें कार्य चतुरस्र आसलें. हिमालयांतल्या गंडकी हांगा कश्टसिद्धी यात्रा 30 दीस चलून केली. ते बहुभाशीक, विद्वान, वेदशास्त्र संपन्न आसले. तांचे वाणयेंत मंत्रांची शक्त आसली. अपूर्व सिद्धी, अफाट कार्यशक्ती, मंत्रशक्ती फावो जाल्ली अमोघ वाणी, कालबद्ध आनी शिस्तबद्ध कार्यावळी, स्वीकृत व्रताचें कठोर आचरण हे खूब म्हत्वाचे गूण आसले. अश्या श्रीपादांचें अचकीत 18 जुलय 2021 दिसा आषाढ शुक्ल दशमी दिसा महानिर्वाण जालें.
 विद्यमान स्वामीजी श्रीमद् विद्याधीश तीर्थानी दूरदृष्टीन आनी खोलायेन चिंतन करून गुरूंचे सगले संकल्प पूर्ण करपाचो निर्णय घेतला. संन्यास दिक्षेचें कठोर पालन करतना समाज हिता खातीर पावलां मारलीं. मठांतल्या रुमांचें नुतनीकरण केलें. नवे रुम आनी सभाघर कमी वेळांत बांदलें.
 तीन दीस कार्यावळी जातल्यो. शुक्रारा, 8 जुलयाक हरि स्मरणम दीस. सकाळीं 5. 30 वरां सावन धर्मीक विधी, रामतारक मंत्र हवन आनी लघुविष्णु हवन, सकाळीं 8. 30 वरांचेर नव्यान बांदिल्ल्या रुमांचें स्वामीजींचे हस्तुकीं उक्तावण, 10. 30 वरांचेर रामदेव वीर विठ्ठल महापुजा, उपरांत हवन पूर्णाहुती, सवत्स धेनु पुजा, अन्नसंतर्पण, दनपरा 2 वरांचेर पाद्यपुजा, सांजवेळा 4 वरांचेर श्रीदेवी भट, शिराळी आनी शांतेरी कामत, मंजेश्वर हांची भजनामृत ही कार्यावळ जातली. सांजवेळा 6 वरांचेर रघुनंदन भट, बंगळूर आनी अक्षय नायक, गोंय हांची भक्ती संगीत फ्युजन कार्यावळ, रातच्या 8 वरांचेर दीपोत्सव, द्वादश स्तोत्र आनी पुष्प पुजा, उपरांत प्रसाद वांटप जातलें.
 शेनवारा, 9 जुलयाक गुरूवंदना दीस. सकाळीं 5. 30 वरां सावन धर्मीक विधी, 8. 30 वरांचेर नव्या श्री विद्याधिराज भवनाचें श्रीमद् विद्याधीश तीर्थ स्वामीजींचे हस्तुकीं उक्तावण, 9. 30 वरांचेर श्री रामदेव वीर विठ्ठल देवाची महापुजा, 10 वरांचेर वृंदावनस्थ स्वामीजींचे समाधींत मुख्यप्राण विग्रह प्रतिष्ठा, दनपरां 12. 15 वरांचेर हवन पूर्णाहुती, 1 वरांचेर अन्नसंतर्पण, 3 वरांचेर जीवोत्तम सभामंडपांत सभा कार्यावळ, सांजवेळा 6. 30 वरांचेर नामनेचे गायक आनंद भाटे आनी राहुल देशपांडे हांची अभंगवाणी आनी नाट्यसंगीत जुगलबंदी, रातच्या 8 वरांचेर नामनेचे स्पीड आर्टिस्ट विलास नायक हांचें प्रत्यक्ष आर्ट्स वर्क परफॉर्मन्स उपरांत 9 वरांचेर प्रसाद वांटपाची कार्यावळ जातली.
 आयतारा, 10 जुलयाक हरि स्मरणम (एकादशी). सकाळीं 7 वरांचेर 24 वरां अखंड भजनी सप्ताची सुरवात श्रीपादांचे हस्तुकीं दिवली पेटोवन जातली. सकाळीं 8 ते सोमारा सकाळीं 8 वरां मेरेन अखंड 24 वरां भजनी सप्ता जातलो. 8. 30 वरांचेर मुद्रा धारण जातलें. ह्या तीन दिसांचे कार्यावळीक गोंय, कर्नाटक, महाराष्ट्र आनी केरळांतल्यान सुमार 10 हजार मठानुयायी, भक्त आनी भावीक हाजीर आसतले. तांच्या रावपाची आनी जेवणाची वेवस्था समितीन केल्या. सगल्यांनी व्हडा संख्येन हाजीर रावचें अशें आवाहन मठ समितीचे अध्यक्ष श्रीनिवास धेंपे हांणी केलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 